text: Arkæologer har opdaget skat fra Harald Blåtand på tysk ø
  16 april 2018 kl. 08.30
  Arkæologer har gjort et usædvanligt fund på en mark på Tysklands største ø, Rügen, i Østersøen. Mønterne kan have tilhørt Harald Blåtand.
  Her er der fundet halskæder, armbånd, perler, fibualer, en Thors hammer og smykker. 
  Derudover fandt arkæologerne også mellem 500 og 600 mønter, hvor over 100 af mønterne kan have tilhørt den tidligere danske konge Harald Blåtand, skriver Flensborg Avis.
  - Skatten er det største fund af Blåtand-mønter i det sydlige Østersøområde og dermed af enestående betydning, siger arkæolog og udgravningsleder Michael Schirren fra Landesamt für Kultur und Denkmalpflege ifølge Flensborg Avis til den tyske avis Welt.
  Arkæologer fra Mecklenburg-Vorpommern fandt skatten i weekenden. 
  De fik ifølge Flensborg Avis hjælp fra en amatørarkæolog samt en bare 13-årig skoleelev - Luca Malaschnitschenko.
  De gjorde det første fund af skatten med metaldetektorer tilbage i januar.
  Den 13-årige troede dengang, at han havde fundet et værdiløst stykke aluminium. 
  Men det viste sig altså tre måneder senere at være en del af et større og meget værdifuldt fund.
  Harald Blåtand var konge i Danmark fra omkring 958 til sin død omkring 987.
  På Jellingstenen fortælles det, at han var den person, der gjorde danskerne kristne.
  
  